kardosdrur/scandi-wiki huggingface dataset:
Gråbynke

 
Gråbynke (Artemisia vulgaris), også kaldet grå bynke, er en 60-120 cm høj urt, der vokser langs veje og på agerjord.

Beskrivelse 
Gråbynke er en høj flerårig urt med en stift opret vækst. Stænglerne er furede og ofte rødligt anløbne. Bladene er spredtstillede og dobbelt fjersnitdelte med lancetformede bladafsnit. Randen er hel, og oversiden er glat og mørkegrøn, mens undersiden er tæt behåret og gråhvid.

Blomstringen sker i juli-august. De bittesmå blomster er samlet i små, oprette kurve, som igen sidder i en bladbærende, endestillet og åbent forgrenet top. Kronbladene er rødlige eller gule. Frøene er ganske små.

Rodnettet består af kraftige, vandrette jordstængler, som bærer både skud og trævlerødder.

Højde x bredde og årlig tilvækst: 1 x 0,40 m (100 x 40 cm/år). Disse mål kan fx bruges til beregning af planteafstande, når arten anvendes som kulturplante.

Voksested 

Planten hører hjemme på lysåbne arealer i det meste af Europa, herunder Danmark. Pollenfund antyder, at den var blandt de først indvandrede planter efter seneste istid – i øvrigt sammen med rypelyng og havtorn. I nutiden findes den på lysåbne, dyrkede eller udyrkede arealer sammen med andre høje vildstauder: agertidsel, butbladet skræppe, gederams og stor nælde.

Anvendelse 
Hele planten lugter kraftigt af æteriske olier. Smagen er meget bitter.

På grund af indholdet af bitterstoffer (først og fremmest tanniner) har udtræk af Gråbynke været brugt som ormemiddel. I dag bruges den af og til i opskrifter på bjesk (kryddersnaps).

Ukrudt 
De mange frø og det levedygtige rodnet gør arten til et frygtet ukrudt.

Eksterne henvisninger 
 Arne og Anna-Lena Anderberg: Den virtuella floran, Naturhistoriska riksmuseet

Kilder 
 Signe Frederiksen et al., Dansk flora, 2. udgave, Gyldendal 2012. .
 Annelies Schöneck; De bittra örterna som livselixir;(svensk bog, se kapitel om gråbo / gråbynke) Syrans Förlag, Arboga. .

Ukrudtsplanter
Bynke
Federico Bahamontes

Federico Martin Bahamontes (født 9. juli 1928, død 8. august 2023) var en spansk professionel cykelrytter.

Biografi 
Bahamontes blev født i Santo Domingo-Caudillo (Toledo).

Han var berømt som en bjergspecialist og havde kælenavnet Ørnen fra Toledo. Han vandt Tour de France i 1959 og Tourens bjergtrøje seks gange (1954, 1958, 1959, 1962, 1963, 1964). Han opnåede desuden en samlet anden- og tredjeplads i hhv. 1963 og 1964.

Han fik også en andenplads i Vuelta a España i 1957 og vandt bjergkonkurrencen både det år og det næste, 1958, hvor han fik en samlet 6. plads. I Giro d'Italia vandt han bjergkonkurrencen i 1956.

I begyndelsen af 1959-udgaven af Touren var der ikke mange, der troede, at Bahamontes kunne løbe med den samlede sejr, men han drog fordel af et tidligt udbrud på en etape i Pyrenæerne. Derefter vandt han en bjergenkeltstart, der gik til Puy-de-Dôme. I Alperne var han i udbrud med en anden berømt klatrer, Charly Gaul, på etapen til Grenoble, og han udvidede sit forspring, og selvom de franske ryttere Jacques Anquetil og Henri Anglade senere formindskede deres tidstab var Bahamontes sejr aldrig senere i fare. Han vandt med lige over fire minutter til Anglade og tog som tidligere nævnt samtidig også en sejr i bjergkonkurrencen.

I 1963 og 1964 tog Anquetil en slags hævn over Bahamontes og hensatte ham til andenpladsen i 1963. Det år gjorde både Bahamontes og Anquetil det fint i Alperne; efter en etape var de samlet etter og toer med kun tre sekunder imellem dem. Men spanierens anstregelser for at bevare sin føring i bjergkonkurrencen gav bagslag: Bahamontes kunne ikke køre væk fra Anquetil på etapen til Chamonix, og Anquetils sejr i den sidste tidskørsel sikrede ham hans fjerde toursejr; Bahamontes var 3:35 bagud. Året efter vandt Anquetil sin femte og sidste sejr. Bahamontes var 4:44 efter på tredjepladsen, mens Raymond Poulidor blev toer.

Bahamontes havde dog den tilfredsstillelse, at han vandt sin sjette sejr i bjergkonkurrencen og desuden to etapesejre (så han i alt nåede at vinde 7).

Referencer

Eksterne henvisninger

Mandlige cykelryttere fra Spanien
Tour de France-vindere
Østgrønlandsk Fangstkompagni Nanok A/S

Østgrønlandsk Fangstkompagni Nanok A/S (ØFNAS) blev stiftet i 1929 med det formål at udnytte naturressourcer i Nordøstgrønland. I praksis kom virksomheden til at dreje sig om pelsfangst af polarræve. ØFNAS ophørte med sin pelsfangst i 1952 og i 1990 likvideredes aktieselskabet.

Virksomheder fra Grønland
Etableret i 1929
Ophørt i 1990
Pelsdyr
Lowlands

Lowlands har flere betydninger: 
 Lowlands, Skotland – Et område i Skotland.
 Lowlands (festival) – En musikfestival i Holland.
Gammel Vor Frue Kirke

Gammel Vor Frue Kirke ligger på Fruegade 2 i Roskilde. Den blev opført omkring 1080 af Roskildebispen Svend Nordmand. Der er desuden adgang til kirken fra dens parkeringsplads i Grønnegade.

Historie 

Omtrent 80 år efter kirken blev bygget, blev der tilknyttet et nonnekloster til kirken og i 1177 lod biskop Absalon den lokale helgeninde Margrethe af Højelse bisætte ved kirken.

Op gennem middelalderen blev bygningen både udvidet og ombygget adskillige gange. Efter reformationen blev først klosteret og efterfølgende koret revet ned.

Det nuværende udseende stammer fra den række af restaureringer, der blev gennemført i årene omkring 1850. En del af kirkens inventar består af genstande, der er bevarede fra 1600-tallet.

Kirkebygningen

Interiør

Gravminder

Se også 
 Ny Vor Frue Kirke (Vor Frue)

Referencer 
 Roskilde Domsogns informationstavle i Fruegade om kirken

Literatur 
 Danmarks Kirker, Københavns Amt, bind 1, s.58-97 (Hæfte 1), Nationalmuseet 1944

Eksterne kilder og henvisninger 
 Vor Frue Kirke hos KortTilKirken.dk
 Vor Frue Kirke i bogværket Danmarks Kirker (udg. af Nationalmuseet)

Kirker i Roskilde Kommune
Kirker i Roskilde Amt
Kirker i Roskilde Stift
Bygninger, konstruktioner og anlæg i Roskilde
The Animals

The Animals var et engelsk rock-band dannet i 1962, som hentede sin musikalske inspiration fra den amerikanske bluesmusik, navnlig kunstnere som John Lee Hooker og Jimmy Reed, og som bestod af medlemmerne Eric Burdon, Alan Price, Hilton Valentine, John Steel og Bryan Chandler.

Karakteristisk for deres lyd var Eric Burdons dramatiske sangform og Alan Prices intense spil på el-orgel.

Deres største hit fik de i 1964 med deres fortolkning af den amerikanske folkesang "House of the Rising Sun"

Rockgrupper fra Storbritannien
Etableret i 1962
Isefjorden

Isefjord er en ca. 35 km lang og 305 km² stor tærskelfjord, hvilket betyder, at den indre del er betydligt dybere end den ydre del. Fjorden ligger i Nordvestsjælland, og har sit udløb i Kattegat mellem Hundested og Rørvig.

Dele af Isefjord har selvstændige navne. Det drejer sig – gående mod uret fra nordvest – om:
 Nykøbing Bugt ved Nykøbing Sjælland,
 Sidinge Fjord, (som blev inddæmmet i 1841), ved Vig,
 Lammefjorden,
 Holbæk Fjord ved Holbæk,
 Tempelkrogen og
 Jægerspris Bugt nær Jægerspris syd for Roskilde Fjords udmunding i Isefjorden.

Betegnelsen "Isefjorden" bruges også af og til fejlagtigt om både Isefjord og Roskilde Fjord.

Fjorden er i gennemsnit 5-7 meter dyb med en største dybde på 17 meter på vestsiden af Orø. Saltindholdet ligger mellem 1,6% og 2,2%.

Lammefjorden 
Lammefjorden er betegnelsen for den nordligste af de to vestlige fjordarme af Isefjord. Det meste af Lammefjorden blev inddæmmet i begyndelsen af 1900-tallet, og er nu landbrugsland.

Holbæk Fjord 
Holbæk Fjord er betegnelsen for den sydvestlige udgrening af Isefjord. Holbæk Fjord strækker sig over godt 7 kilometer og adskiller købstaden Holbæk fra Tuse Næs.

Tidligere blev der drevet færgefart mellem Holbæk og Hørby over Holbæk Fjord.

Inderbredning og Tempelkrogen 
Den sydligste del af Isefjord kaldes mod nord for Inderbredning og på det snævreste, sydligste sted Tempelkrogen. Tempelkrogen strækker sig over i alt cirka 5 kilometer, og tager sit udgangspunkt ved Arnakke mellem Holbæk og Tølløse.

Over Tempelkrogen blev der ligeledes tidligere drevet færgefart, men denne er siden 1951 erstattet af Munkholmbroen.

Inderbredning omfatter farvandet mellem Munkholmbroen og Orø.

Fjordens vandkvalitet 
Der optræder undertiden iltsvind i fjorden forårsaget af indtrængen af mere saltholdigt vand fra Kattegat. Det saltede vand synker ned på fjordens bund, som følge af, at fordampningen er større end ferskvandstilførslen, og skaber en lagdeling mellem top- og bundvand. Iltsvindet har gennem årene adskillige gange gjort et voldsomt indhug i bestanden af bunddyr som krabber, muslinger med flere.

Der udledes næringssalte til fjorden, først og fremmest fra de omkringliggende landbrug. Kvælstofudledningen har gennem de seneste 15-20 år været let faldende, mens fosfatudledningen er aftaget betydeligt, hvilket har forøget fjordens bestand af dyr og planter en smule. Dog er bunddyrsfaunaen stadig alvorligt påvirket af iltsvind.

Se også 
 Orø
 Isøre

Eksterne kilder/henvisninger 

 Isefjorden  hos Roskilde Amt
 Isefjorden  hos Vestsjællands Amt

 
Holbæk
Hvidskæving

Hvidskæving eller hvidside (Lagenorhynchus acutus) er en kortnæbbet delfin, der er vidt udbredt i Nordatlanten.

Kendetegn 
Hannen har en kropslængde på max. 2,80 m og hunnen 2,50 m og hvidskævingen er dermed lidt større end de fleste andre delfinarter. Dens maksimale vægt er fra 200 til 230 kg.

Arten kendes på den store hvide til gullige plet, der begynder bag rygfinnen og strækker sig langs med siden i hele dens længde. Kinden, struben og bugen er hvide. Finnerne og ryggen er mørkegrå, undtagen sidepletten. Endvidere befinder der sig en mindre hvid plet under finnen, derunder trækker der sig en lysegrå stribe fra snuden over øjnene og på siderne hen til halestilken. 

Hunnen er kønsmoden mellem det sjette og tolvte år, hannen mellem det syvende og ellevte år. Hunnens drægtighedsperiode er elleve måneder og dieperioden halvandet år. Hannens levetid er ca. 22 år og hunnens ca. 27.

Adfærd 
Hvidskævingen danner flokke efter hvad for et område de befinder sig i. I området ved Newfoundland og Labrador, er flokkene på ca. 60 dyr mens flokantallet ved Island er tydeligt mindre. Maveanalyser har vist at dyrenes vigtigste føde er makrel, sild og blæksprutte. Hvidskævingerne er meget hurtige i deres bevægelser og kommer ofte nær skibe for at ride på deres bovbølge.

Udbredelse 
Hvidskævingen lever kun i Nordatlanten. Den opholder sig ofte i kystområderne ved Newfoundland og Labrador og i havområderne mellem Storbritannien, Færøerne, Island, Grønland og Norge. Den kan også træffes i Nordsøen. Man regner med at antallet af individer er mellem 200.000 og 300.000.

Beskyttelse og faren for udryddelse 

Hvidskævingen blev før i tiden jaget i hele området mellem Norge og Newfoundland. Nu bliver kun enkelte der er i grupper med grindehvaler dræbt ved Færøerne. Den 12. september 2021 blev en flok på 1428 hvidskævinger dog jaget ind i Skálafjørður og dræbt.

Se også 
 Grindefangst

Kilder og eksterne henvisninger 

 Beskrivelse af Hvidskævingen

Hvidsider
Grindedrab
Lowlands (Skotland)

Lowlands er et geografisk område i det centrale Skotland, som ligger mellem grænsen til England i syd og regionen Highland i nord.

Lowlands er ikke et officielt geografisk område i Skotland, hvorfor den geografiske definition af området kan variere lidt.

Whisky 

Lowlands bruges som betegnelse for whisky fra dette område.
Historisk har der til tider været mere end 300 whiskydestillerier i området, men i dag er der blot 4 tilbage. Blandt de tilbageblevne destillerier er Auchentoshan og Glenkinchie. Rosebank 1988 produceres ikke længere, men der er stadig nogle flasker tilbage på markedet.

Note 

Skotland
Regioner
Sicherheitspolizei

Sicherheitspolizei (Sipo, "Sikkerhedspolitiet") var en betegnelse brugt om de to dele af Schutzstaffels efterretnings- og sikkerhedstjeneste, Gestapo og Sicherheitsdienst (SD) mellem 1934 og 1939.

Navnet blev indført i forbindelse med, at Gestapo og SD blev underlagt samme chef, Reinhard Heydrich. I praksis var de to organisationer ofte i konflikt med hinanden, ikke mindst fordi Heydrich mente, at SD var inkompetent og derfor overlod mange opgaver, som egentlig lå under SD til Gestapo.

I 1936 blev Ordnungspolizei (ORPO) og Reichskriminalpolizei (Kripo) oprettet. Sipo blev da defineret som det øverste organ af de tre statslige politistyrker. 

I 1939 blev Reichssicherheitshauptamt (RSHA) oprettet, og Sipo ophørte med at eksistere som et reelt organ. Betegnelsen var dog fortsat i brug på lokalt niveau som f.eks. i titelen Inspektor des Sicherheitspolizei und SD. Sådanne inspektører var underlagt både RSHA og lokale SS- og politiledere.

Efter anden verdenskrig blev nogle dele af DDRs hemmelige politi omtalt som Sicherheitspolizei.

2. verdenskrig
Politi i Tyskland
Auchentoshan

Auchentoshan er et destilleri i Skotland, som fremstiller whisky og ligger i området Lowlands, hvor man traditionelt har anvendt den tredobbelte destillationsmetode.

Auchentoshan blev grundlagt i 1817 og er i dag et af de få tilbageværende whiskydestillerier i området.

Whisky fra Skotland
Etableret i 1817
Oberscharführer

Oberscharführer var  1932 - 1945 en paramilitær grad i det Tyske Nationalsocialistiske Parti. 
Oberscharführer var først en grad for Sturmabteilung (SA) og blev oprettet på grund af en udvidelse af diverse grader pga. det voksende medlemstal i SA i de sene 1920'ere og tidlige 1930'ere. SA rangen Oberscharführer var højere end Scharführer og lavere end Truppführer.

De tidlige grader i Schutzstaffel (SS) var identiske med SA's, og Oberscharführer blev samtidigt skabt som en grad i SS . En SS-Oberscharführer var ligestillet med en SA til 1934 efter De lange knives nat. 
Så blev SS rangsystemet omorganiseret, og der blev oprettet flere nye grader, mens de ældre SA titler blev slettet. Rangen SS-Oberscharführer blev derfor "forfremmet" svarende til en SA-Truppführer. SS's emblemer blev ændret til to sølvstjerner på kraven, mens SA emblemet for Oberscharführer var en enkelt stjerne på kraven og en sølvstribe .

Inden for SA var en Oberscharführer typisk en overordnet holdleder, som var under en delings underofficer. Ansvaret varierede inden for SS, specielt mellem en Oberscharführer i Allgemeine-SS og en  i Waffen-SS.

Da SS efter 1938 begyndte at bruge de grå uniformer som standarduniform, viste SS-Oberscharführerens skulderemblem en Værnemagt Feldwebels tegn. En SS-Oberscharführer var underlagt SS-Hauptscharführer.

2. verdenskrig
SS-rang
Yitzhak Ben-Zvi

Yitzhak Ben-Zvi (hebraisk:יצחק בן צבי) (født 24. november 1884 i Poltava, Ukraine, død 23. april 1963 i Jerusalem, Israel) var en israelsk historiker og zionist han var Israels anden præsident (1952 – 1963).

Eksterne henvisninger 

Israels præsidenter
Politikere fra Israel
Personer fra Poltava oblast
Ramla

Ramla (Ramleh, Ramle) (Hebraisk: רמלה) er en by i Israel med en blandet befolkning af jøder og arabere ca. 20 km. sydøst for Tel Aviv og syd for Lod.

Byen blev grundlagt i år 716. På grund af byens historie findes der både moskeer, synagoger, kirker og et kloster i byen.

Ramla har ca. 64.000 indbyggere og af dem er ca. 10.000 arabere.

Noter

Eksterne henvisninger 

 Officiel hjemmeside

Byer i Israel
Fold (afkast)

Fold er en betegnelse for visse afgrøders størrelse. Oprindelig var betydningen af et vist antal fold, eksempelvis 15 fold, det samme som 15 gange mængden af det udsåede.

På et senere tidspunkt gik man, i Danmark, af praktiske grunde over til en anden betydning af ordet, idet man nu udlagde en fold som tønder korn pr. tønde land, eksempelvis 15 fold var nu  15 tønder pr. tønde land, altså høstudbytte pr. arealenhed, dette uden hensyn til udsædmængden.

Efter SI-systemets indførelse begyndte man at udtrykke høstudbyttet af  det producerede som 100 kg pr. hektar. Denne måleenhed anvendes  i dag i officielle statistiker.

Fold anvendes stadig i det daglige sprog for høstudbytte, angivet i vægtenheden 100 kg pr. tønde land.

Eksterne henvisninger 

 Svend Aakjær: "Måleenheder i landmål og jordvurdering i middelalderens Danmark" (Historie/Jyske Samlinger, Ny række, Bind 5 (1959); s. 275-303) 
 Karl-Erik Frandsen: "Udsæd og foldudbytte i det 17. århundrede" (Fortid og Nutid, bind XXVII (1977), s. 21-36)
 Karen Schousboe: "Foldudbytte og bondeøkonomi?" (Fortid og Nutid, 1979-1980; s. 35-49) 
 Ejvind Slottved: "Tiendeafløsning og foldudbytte" (Fortid og Nutid, 1977, s. 74-80) 
 Salmonsens Konversationsleksikon, 2. udgave, bind VIII, s. 341; opslag: Fold 
 Danmarks Statistik  har statiske data om høstudbytte.

Afgrøder
Måleenheder
Landbohistorie
Amager Bladet

Amager Bladet er lokal ugeavis, som udkommer om tirsdagen til husstande på hele Amager i godt og vel 93.500 eksemplarer (2007). Amager Bladet blev grundlagt i 1874 og hed tidligere Amager Avis (ikke at forveksle med den anden lokale avis Amageravisen). Avisen udgives af North Media A/S og Lokalavisselskabet Østerbro-Amager A/S og er medlem af Danske Distriktsblade. Amager Bladet har tidligere udgivet ugelige lokaludgaver af avisen for Kastrup og Dragør.

Bladets chefredaktører 
 19??-19??: Claus Arboe Rasmussen
 19??-1984 Jørgen Salomonsen
 1984-1986 Jens Ove Jørgensen
 1986-1988 Kim Haagen Andersen
 1988-: Jan Jeppesen

Læsertal Amager Bladet 
 Antal modtagere over 13 år: 115.300 (2007)
 Antal læsere over 13 år: 90.000 (2007)
 Læserdækning: 78% (2007)
 Oplag: 93.500 (2007)

Noter og referencer

Ekstern kilde/henvisning 
 Amager Bladets officielle hjemmeside

Bladet
Berlingske Lokalaviser
Amageravisen

Amageravisen er en lokal gratisavis, som husstandsomdeles på Amager hver torsdag med et oplag på omkring 80.000 eksemplarer (pr. 2006).

Amageravisen blev opkøbt Berlingske Gratismedier i februar 2007. Den 22. februar 2007 relanceredes avisen derfor med et nyt layout og udkommer nu hver torsdag i stedet for hver anden torsdag (den første og den 15. i hver måned) i samarbejde med den anden lokalavis Amager Bladet. Oplevelsesguiden Alt om København leverer nyhedsstof til avisens kultur- og shoppingsider.

Amageravisen blev grundlagt i 2002 som en enkeltmandsvirksomhed af nuværende bladchef Leif Jensen. Amageravisens kontorer lå indtil maj 2007 i International House, som er en del af Bella Center. Efter opkøbet blev redaktionslokalerne flyttet til Mediecentret Amager i Ebertsgade, samme sted som Amager Bladet udgives fra.

Ekstern henvisning 
 Amageravisens officielle hjemmeside 

Avisen
Standartenführer

Standartenführer var inden for det Nationalsocialistiske Tyske Arbejderparti en paramilitær rang som både blev brugt i SA og SS. Den blev oprettet som en titel i 1925, i 1928 blev rangen en af de første der blev tildelt de SA og SS officerer som kommanderede enheder kendt som Standarten, der var regimenter som ofte talte 300-500 mænd.

I 1929 blev Standartenführer-rangen delt i to separate grader kendt som Standartenführer (I) og Standartenführer (II). Denne praksis blev droppet igen i 1930 hvor både SA og SS udvidede deres rangsystem for at tillade flere officersgrader og havde derfor kun brug for en enkelt Standartenführer rang.

I 1933, da Adolf Hitler kom til magten i Tyskland, var Standartenführer blevet den højeste rang en stabsofficer kunne opnå, under Oberführer som blev betragtet som den første Generalrang for SS og SA. Ved begyndelsen af 2. verdenskrig var Standartenführer blevet udbredt som både en rang i SS og en rang i SA. I Waffen-SS blev rangen betragtet som pendant til en Oberst. 

Standartenführerens emblem bestod af et enkelt egeblad vist på begge flipper. Standartenführer var den første af SS og SA graderne som viste rangemblemer på begge flipper, uden at vise enhedsemblem. Waffen-SS Standartenführere bar også en tysk obersts skuldertegn udover egebladene på flipperne.

2. verdenskrig
Militære titler
SS-rang
Cyklist-Pavillonen/Alhambra Park

Cyklist-Pavillonen, senere Alhambra Park var et forlystelsesetablissement ved Amager Landevej (nu Amagerbrogade) skabt af bødkermester Carl Rasmussen. Det åbnede pinsedag 1903 som restaurationen Cyklist-Pavillonen i en træbygning, som var blevet opført af Sophus Falck inden dennes redningskorps blev startet. Navnet på etablissementet skyldtes den voksende interesse for cykling lige efter århundredeskiftet.

Året efter åbningen lod Carl Rasmussen Cyklist-Pavillonen udvide med en overdækning af den åbne terrasse og nye selskabslokaler. Han opbyggede senere en park bag Cyklist-Pavillonen med forskellige forlystelser, karrusel, skydebaner, 3 keglebaner, haveteater og serveringssteder – og i sommeren 1906 åbnede han 'Alhambra Park'. Navnet fik Carl Rasmussen inspiration fra gennem sine rejser i Europa, hvor der i adskillige byer var teatre og varieteer med navnet "Alhambra". Inden ombygningen og udvidelsen var der kun åbent om sommeren.

Boldklubben Fremad Amager blev stiftet på Cyklist-Pavillonen den 10. juni 1910 af række unge håndværkere og lærlinge.

Over 10 år efter åbningen begyndte udgifterne dog at overstige indtægterne. I marts 1916 nedbrændte Cyklist-Pavillonen og blev ikke genopført. Efter forhandlinger med Københavns Kommune om salg af grunden overtog kommunen i oktober 1917. På en del af grunden og nabogrunden ligger i dag Gerbrandskolen.

Kilder 
 Amager Avis (det nuværende Amager Bladet). (diverse artikler 1903-1917).
 sundbylokalhistorie.dk. Billede af Alhambra Cyklistpavillion ved Sundbyvester Plads.

Amager
Nedlagte forlystelsesparker i Danmark
Etableret i 1903
Ophørt i 1916
Limfabrikken

Limfabrikken var en gammel Holmbladsk familieejendom på Amagerbrogade, hvis historie går helt tilbage til 1778. Bygningen har i tidens løb undergået talrige om- og tilbygninger og er i dag det eneste levn af det gamle Amagerbro. Bygningen har siden 1920 huset Amagerbankens hovedkontor.

Referencer 
 Housted, Erik. Fra Limfabrik til Bankhus. 1978.

Bygninger, konstruktioner og anlæg i Københavns Kommune
Amagerbro
Alhambra (flertydig)

Alhambra har flere betydninger:

 Alhambra – spansk slot
 Alhambra (Frederiksberg) – var et forlystelsesetablissement på Frederiksberg, åbnet i 1857
 Alhambra (Kolding) – var et forlystelsesetablissement i Kolding, åbnet i 1882
 Alhambra (cyklistpavillon) – cyklistpavillonen Alhambra var et forlystelsesetablissement på Amager
 SEAT Alhambra – en bilmodel fra SEAT
 Alhambra - Museet for humor og satire – tidligere revymuseum, nu fusioneret med Storm P. Museet til STORM
Økologisk selektion

Økologisk selektion er naturlig selektion minus seksuel selektion, dvs. en selektion hvor det alene er miljøet og omgivelserne der sorterer de egnede fra de uegnede. Denne selektion var omdrejningspunktet i Charles Darwins første værk Arternes Oprindelse.

Uenighed om navnet 
Der er ikke opnået fuld enighed om, hvad denne selektion skal hedde, da mange evolutionsteoretikere stadig bruger Charles Darwins oprindelige begreb, naturlig selektion, som dækkende for økologisk selektion (men ikke for seksuel selektion). Dette er dog meget forvirrende, da det ikke tager hensyn til at seksuel selektion også er naturlig (Darwin opdagede først seksuel selektion efter den naturlige selektion – dvs. hvad vi nu kalder økologisk selektion). Seksuel og økologisk selektion er begge naturlige i den forstand at de sker af sig selv og uden menneskelig indgriben – modsat kunstig selektion (raceforædling fx). Andre navne end 'økologisk selektion" er derfor blevet foreslået: 
 Miljøbestemt selektion
 Overlevelse-selektion
 Individuel selektion
 Aseksuel selektion

Evolutionsteori